

P Á L Y Á Z A T

Az EMLA Alapítvány a Környezeti Oktatás Támogatására

 pályázatot hirdet a



  

támogatásával

nappali tagozatos felsőoktatásban részt vevő hallgatók számára a

* Villamos hálózatok fejlesztése „smart grid” irányba -

**címmel ösztöndíjas kutatóprogramban való részvételre!**

Az EMLA Alapítvány felsőoktatási kutatóprogramjaiban 1993 óta több mint száz diák vett részt, melynek során szakmai tapasztalatot szereztek egy több szakterületet átfogó kutatás során, mely egy-egy aktuális környezetvédelmi probléma köré szerveződött.

Idei témánk a villamos hálózatok fejlesztése, „smart grid - okos hálozatok” irányba.

Az EU által 2020-ra kitűzött energiahatékonyságot növelő és a CO2 kibocsátást csökkentő céljainak az elérése érdekében a 2009/72 direktívában a hálózatok korszerűsítését elvárásként fogalmazta meg a tagállamokkal szemben. A smart grid (okos hálózatok) technológia egy hálózatfejlesztési alternatíva, ami elsősorban a hálózati veszteségek csökkentése, és a termelés/fogyasztás optimalizáció megteremtése miatt lehet hatékony eszköz a jövőben. Magyarországon eddig még nem alakult ki egységes koncepció az okos hálózat technológiájának a szisztematikus bevezetésére. Az okos hálózatokba történő nagyobb befektetést gátolja az, hogy a villamosenergia piac szereplői még nem jutottak konszenzusra a minden fél számára elfogadható üzleti modellről és a szabályozási keretrendszerről.

A program célja egy olyan modell megteremtése, ami válaszokat fogalmaz meg az okos hálózatok magyarországi bevezetésének közgazdasági, technikai és szabályozási kérdéseire. A tanulmány konkrét javaslatokat fogalmaz meg arra vonatkozólag, hogy milyen technológiák alkalmazása elégítheti ki az okos hálózat elvárásait Magyarországon, valamint megvizsgálja a fejlesztések teljes nemzetgazdasági előnyeit. A vizsgálat része a tarifákon keresztül történő kompromisszumos költségmegosztás rendszerének kidolgozása.

A résztvevők a kutatás során nagymértékű önállóságot élveznek a végleges kutatási terv kialakításában és a feladatok elosztásában, melynek menete természetesen függ a csoport végső összetételétől. A koordináló oktatók, a támogató társaságok és az alapítvány kuratóriumának felügyeletével alakul ki a végleges kutatási terv, melyet a résztvevők 2013. júliusig hajtanak végre.

A programban együtt dolgoznak jogászok, közgazdászok, mérnökök, társadalom- és természettudományok hallgatói, ami önmagában is új csoportmunka tapasztalattal gazdagítja a résztvevőket.

A kutatóprogramnak három célja van:

* A kutatási téma feldolgozása, új gondolatok, ötletek megfogalmazása
* Előzővel egyenértékű oktatási cél: a résztvevők látókörének szélesítése, csoportmunka tapasztalatok szerzése, alapvető kutatási módszertani ismeretek elsajátítása a gyakorlati munka során
* A fiatal kutatókból szakmai hálózat létrehozása, mely tapasztalataink szerint a későbbiekben is megmarad

**Legfőbb értékeink: több szempontú megközelítés, csoportmunka, meglévő szakértelemre történő kreatív építkezés, tartós szakmai kapcsolatok.**

**1. Pályázati feltételek:**

* Az ösztöndíjra pályázhat minden Magyarországon akkreditált nappali (doktori képzésben levelező is) képzésben részt vevő hallgató.
* Doktori képzésben résztvevők pályázhatnak, ha kutatási témájuk közel esik a programéhoz és a program eredményeit szervesen be tudják építeni disszertációjukba.
* A pályázatok **beérkezési** **határideje** **2012. november 19.**
* A kutatócsoport végső összetételét a támogató társaságok és az Alapítvány Kuratóriuma alakítja ki.
* A programban résztvevők ösztöndíjat kapnak, melynek összege **6 hónapon át havi nettó 50.000 Ft.**

**2. A pályázati anyag:**

A pályázati anyag 1 példányban tartalmazza a következőket:

* Az olvashatóan, pontosan kitöltött adatlapot.
* Egy oldalas motivációs levelet, melyben leírja, hogy eddigi munkája, tanulmányai hogyan kapcsolódnak a kutatóprogramhoz, abban milyen módon tudna részt venni, milyen területeket kutatna, milyen ötletei vannak a problémák megoldására.

A pályázatot az Alapítvány címére (1076 Budapest, Garay u. 29-31.) kell küldeni, vagy az aláírt dokumentumokat scannelve elküldeni az andras@emla.hu email címre. Kérem, a borítékon, vagy a tárgyban tüntessék fel:

**„2012/13. évi kutatóprogram – pályázat”**

Kérem, gondosan tanulmányozzák a program részletes szakmai ismertetését!

További információt Berki András alapítványi titkártól kaphat az 1-352-9925, vagy 1-322-8462-es telefonszámon, vagy az andras@emla.hu email címen.

Adatlap

Név:

|  |
| --- |
| **Állandó lakóhely:** |
| Irányítószám | Város | Utca | Házszám | Telefonszám |
|  |  |  |  |  |
| **Ideiglenes lakóhely (kollégium):** |
| Irányítószám | Város | Utca | Házszám | Telefonszám |
|  |  |  |  |  |
| **Email cím:** |
| **Mobiltelefon szám:** |
| **Felsőoktatási intézmény:** |
| Irányítószám | Város | Utca | Házszám | Telefonszám |
|  |  |  |  |  |
| **Szakirány:** |
| **Évfolyam:** |
| **Befogadó tanszék:** |
| **Konzulens oktató:** |
| **Eddigi tudományos tevékenység rövid összefoglalása:** |

Dátum Aláírás